Jacob Jensen (V), 2012-04-26:
Tak for det.
Det lovforslag her om offentlig digital post skal føre digitaliseringen af det offentlige et skridt videre ind i fremtiden, og i lighed med det lovforslag, der lige blev behandlet, er det en udmøntning af den fællesoffentlige digitaliseringsstrategi fra 2011, som Venstre også har været en central spiller i.
Lovforslaget vil på sigt medføre, at borgere fremover skal modtage deres post fra offentlige myndigheder digitalt.
Venstre startede som sagt allerede tilbage i 2001 digitaliseringen af hele den offentlige sektor.
Digitaliseringen spiller en helt naturlig nøglerolle, når det kommer til at udvikle og modernisere og effektivisere den offentlige service; den bidrager til samspillet mellem offentlige institutioner; og den letter selvfølgelig også kommunikationen.
Lovforslaget træder i kraft i tre omgange.
Fra og med andet halvår af 2012 fastslår lovforslaget bl.a. retsvirkningen af at modtage sin post digitalt.
Det får betydning for de borgere, der tilmelder sig frivilligt, frem til at ordningen bliver obligatorisk.
Ændringen indebærer, at offentlig digital post til denne gruppe borgere har samme retsvirkning, som var brevet fremsendt med traditionel post.
I løbet af 2013 forventes obligatorisk tilslutning for virksomheder at træde i kraft.
Året efter, i november 2014, forventes obligatorisk tilslutning for alle borgere over 15 år.
Forud for tilslutningen vil alle borgere og virksomheder modtage information om overgangen til obligatorisk digital post.
Selve tilslutningen sker automatisk.
Det nye initiativ indebærer mange både økonomiske og effektiviseringsmæssige fordele.
Samtidig er det et grundlæggende vilkår for at sikre et samfund, der er parat til fremtiden.
Men når vi vælger at føre det offentlige system ind i den digitale tidsalder, følger der selvfølgelig også et ansvar med, et ansvar for alle de borgere, der skal vænne sig til den nye kommunikationsform.
Det lader umiddelbart til, at alle, eller i hvert fald de fleste, bruger e-mail, bruger Facebook og betaler deres regninger over netbank med NemID, men det er imidlertid ikke alle samfundsgrupper, der har det lige let online.
Derudover er det også afgørende at have et så godt som fejlfrit it-system, hvis en så stor del af den offentlige kommunikation til borgerne skal køre digitalt.
Derfor er der flere ting, vi skal fokusere på i lovgivningsprocessen.
Vi skal bl.a. være opmærksomme på de svage grupper, eksempelvis nytilkomne udlændinge, der hverken kender sproget eller systemet særlig godt, psykisk syge, handicappede og ressourcesvage ældre, dvs. alle de personer, der hverken har it-kompetencer eller et netværk, der kan hjælpe dem med it. Den nuværende lovtekst lægger op til, at personer fra disse grupper selv skal søge om at blive fritaget fra de nye regler.
Her er det altså afgørende for os, at borgere fra denne gruppe får den påkrævede hjælp til eventuelt at blive fritaget for kravet om digital post.
De tekniske løsninger skal matche de nye behov, som følger med digitaliseringen af den offentlige post.
Samtidig skal sikkerheden omkring digital kommunikation mellem borgere og myndigheder selvfølgelig være i orden.
Begge dele er helt nødvendigt for at sikre borgernes tillid til de nye systemer og dermed også deres tryghed ved at bruge dem.
Med tilliden følger lysten til at gøre brug af de nye digitale muligheder selvfølgelig også.
Vi sætter pris på, at den nuværende regering på det her område følger den kurs, som den foregående udstak, en kurs mod yderligere digitalisering af den offentlige sektor og dermed indfrielsen af det enorme potentiale, som ligger her.